คลังขายพันธบัตรออมทรัพย์ 2 หมื่นล้านบาท
กระทรวงการคลังออกพันธบัตรออมทรัพย์ 2 หมื่นล้านบาท อายุ 5 ปีและ 10 ปี ขายประชาชนทั่วไป ซื้อขั้นต่ำ 1,000 บาท ดอกเบี้ย 1.75 - 3.50%  เริ่มขายวันแรก 12 พ.ค.นี้
10 พ.ค. 2559

กระทรวงการคลังออกพันธบัตรออมทรัพย์ 2 หมื่นล้านบาท อายุ 5 ปีและ 10 ปี ขายประชาชนทั่วไป ซื้อขั้นต่ำ 1,000 บาท ดอกเบี้ย 1.75 - 3.50%  เริ่มขายวันแรก 12 พ.ค.นี้
ธนาคารแห่งประเทศไทย (ธปท.) เป็นนายทะเบียนและตัวแทนการจ่ายเงินในการประกาศขายพันธบัตรออมทรัพย์ของกระทรวงการคลัง ในปีงบประมาณ พ.ศ. 2559 ครั้งที่ 2 (แบบไร้ใบตราสาร-Scripless) จำนวนรวม 2 หมื่นล้านบาท แบ่งเป็น 2 รุ่น คือ รุ่นอายุ 5 ปี และรุ่นอายุ 10 ปี อัตราดอกเบี้ยแบบขั้นบันได
ทั้งนี้ พันธบัตรออมทรัพย์รุ่นอายุ  5 ปี อัตราดอกเบี้ย: ปีที่ 1 = 1.75 % ต่อปี  ปีที่ 2-3 = 2.00%  ต่อปี  ปีที่ 4 = 2.50 % ต่อปี  ปีที่ 5 = 3.00% ต่อปี ส่วนพันธบัตรออมทรัพย์รุ่นอายุ 10 ปี อัตราดอกเบี้ย : ปีที่ 1-5 = 2.25% ต่อปี  ปีที่ 6-9 = 3.00% ต่อปี  ปีที่ 10 = 3.50% ต่อปี โดยผู้มีสิทธิ์ซื้อพันธบัตรต้องเป็นบุคคลธรรมดา ที่ถือสัญชาติไทยหรือมีถิ่นที่อยู่ในประเทศไทยเท่านั้น
ด้านราคาจำหน่าย คือ หน่วยละ 1,000 บาท วงเงินซื้อขั้นต่ำ 1,000 บาท (1 หน่วย) และวงเงินซื้อขั้นสูงรวมทุกรุ่นไม่เกินรายละ 2 ล้านบาท (2,000 หน่วย) ต่อ 1 ธนาคาร ไม่จำกัดจำนวนครั้งที่เข้าซื้อต่อราย (กรณีตรวจพบรายการซื้อที่ผิดเงื่อนไข ธนาคารจะคืนเงินให้ผู้ซื้อโดยไม่มีการคิดดอกเบี้ย)
สำหรับประชาชนที่สนใจสามารถติดต่อธนาคารที่เป็นตัวแทนจำหน่าย  4 แห่ง ประกอบด้วย ธนาคารกรุงเทพ ธนาคารกรุงไทย ธนาคารกสิกรไทย และธนาคารไทยพาณิชย์ ที่จำหน่ายผ่านเคาน์เตอร์ทุกสาขา เครื่องถอนเงินอัตโนมัติ (ATM) และผ่านระบบอินเทอร์เน็ต โดยจะเริ่มจำหน่าย ตั้งแต่เวลา 8.30 น. ของวันที่ 12 พ.ค. 2559 จนถึงเวลา 15.00 น. ของวันที่ 31 ส.ค. 2559  และมีจำหน่ายที่บูธสำนักงานบริหารหนี้สาธารณะ ในงานมหกรรมการเงิน กรุงเทพฯ ครั้งที่ 16 Money Expo 2016 ณ อาคารชาเลนเจอร์ 2 - 3 อิมแพ็ค เมืองทองธานี ระหว่างวันที่ 12 – 15 พ.ค. 2559